Schuster is g'n rassis, sê Shorty | Netwerk24
Deur Hanri Wondergem 26 Junie 2020 20:47
Met Showmax se hersiening van Leon Schuster se rolprente vir ras-onsensitiwiteit, word die mat ook onder die voete van swart akteurs uitgeruk, sê Alfred Ntombela (48), beter bekend as Shorty.
Ntombela het sedert die 1990's in verskeie van Schuster se rolprente opgetree. Hy was onder meer in Sweet 'n Short, een van die rolprente wat nou hersien word.
Leon Schuster en Alfred Ntombela in 2013. Foto: Lucky Nxumalo
"Mense noem my kollega, my vriend, 'n rassis.
"Ek wil aan nog rolprente saam met hom werk, maar nou is sy wêreld en my wêreld onderstebo gekeer. My publisiteit en geleenthede word ook weggesmyt."
Ntombela sê in al die jare wat hy saam met Schuster gewerk het, het hy nooit enige rassisme by Schuster ervaar nie.
"Vir hom het dit altyd net oor vermaak gegaan. As swart man het ek in al die jare nie 'n probleem gehad daarmee nie en ek het vandag nog nie 'n probleem daarmee nie."
Ntombela sê hy glo nie vir 'n oomblik dat Schuster met die vertolking van swart karakters probeer het om negatiewe rassevooroordele te versterk nie.
"Vir al die jare het ons gewerk, al die kostuums, al die grimering, vir al die jare . . . so hoekom nou ewe skielik 'n probleem sien? Hoekom nou?" vra Ntombela
"En wat van die Amerikaanse akteurs? Hulle verf hul gesigte wit. Hulle verf hul gesigte swart en niemand kla daaroor nie. Skielik spring Suid-Afrika op daai bandwagon."
Ntombela sê Schuster was vir hom 'n mentor en het gehelp om hom as akteur te vorm.
Hy glo Showmax se besluit gaan die geleenthede wat swart akteurs in die toekoms sou gekry het om aan Schuster se rolprente te werk, in die wiele ry.